CELEX: 32020R0750
Language: bg
Date: 2020-06-05 00:00:00
Title: Регламент за изпълнение (ЕС) 2020/750 на Комисията от 5 юни 2020 година за установяване на процедура за удължаване на преходния период, предвиден в Регламент за изпълнение (ЕС) 2015/2447 за прилагането на системата за регистрирани износители в някои държави — бенефициери по Общата система за преференции

8.6.2020   
               
               
                  BG
               
               
                  Официален вестник на Европейския съюз
               
               
                  L 178/21
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/750 НА КОМИСИЯТА
         от 5 юни 2020 година
         за установяване на процедура за удължаване на преходния период, предвиден в Регламент за изпълнение (ЕС) 2015/2447 за прилагането на системата за регистрирани износители в някои държави — бенефициери по Общата система за преференции
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 66, буква а) от него,
         като има предвид, че:
         
                     (1)
                  
                  
                     В Регламент за изпълнение (ЕС) 2015/2447 на Комисията (2) са определени процедурните правила, посочени в член 64, параграф 1 от Регламент (ЕС) № 952/2013, за улесняване на установяването в Съюза на преференциалния произход на стоките, включително процедурните правила за произход за целите на Общата схема от преференции (ОСП) на Съюза.
                  
               
                     (2)
                  
                  
                     В член 79, параграф 4 от Регламент за изпълнение (ЕС) 2015/2447 се предвижда, че всички държави — бенефициери по ОСП, трябва да прилагат системата за регистрирани износители (системата REX) най-късно от 30 юни 2020 г. за целите на сертифицирането на статус на стоки с преференциален произход по ОСП. След тази дата компетентните органи на тези държави не могат да издават сертификати за произход, формуляр А.
                  
               
                     (3)
                  
                  
                     За да се ограничи разпространението на коронавирус COVID-19, който на 11 март 2020 г. Световната здравна организация обяви за пандемия, бяха въведени редица безпрецедентни мерки, по-специално за изолация в домашни условия и социално дистанциране на гражданите. Тези мерки засягат и персонала на дружествата и публичните администрации на държавите — бенефициери по ОСП, които участват в управлението на процедурите по произход съгласно ОСП, както и във въвеждането и функционирането на системата REX, което оказа отрицателно въздействие върху обичайния работен процес, производството и търговията.
                  
               
                     (4)
                  
                  
                     Отчитайки въздействието върху търговските партньори, Комисията и върховният представител на Съюза по въпросите на външните работи и политиката на сигурност в съвместно съобщение относно глобалния отговор на ЕС на COVID-19 (3) изложиха планове за енергични и целенасочени ответни действия на Съюза в подкрепа на усилията на държавите партньори за справяне с пандемията от COVID-19.
                  
               
                     (5)
                  
                  
                     Поради пандемията от COVID-19 някои държави, които участват в ОСП, са изправени пред сериозни трудности да спазят срока 30 юни 2020 г. за прилагане на системата REX. Държавите бенефициери, в които системата REX не е могла да бъде въведена или да се използва поради пандемията, следва да могат да се възползват от удължаване на преходния период.
                  
               
                     (6)
                  
                  
                     Като се има предвид, че такова удължаване би било извънредна мярка, която представлява дерогация от максималната продължителност на преходния период, предвиден в Регламент за изпълнение (ЕС) 2015/2447, в уведомлението, с което се иска удължаване на преходния период държавата бенефициер следва надлежно да обоснове необходимостта от такова удължаване и да представи работен план, в който подробно да опише как възнамерява да приложи изцяло системата REX до края на предвидения удължен преходен период. Поради същите причини удължаването на преходния период за прилагането на системата REX следва да бъде ограничено във времето.
                  
               
                     (7)
                  
                  
                     Следва да се предвиди механизъм за докладване, за да се гарантира, че държавите бенефициери, за които преходният период е бил удължен, продължават подготовката си за прилагането на системата REX, за да могат да спазят новия срок.
                  
               
                     (8)
                  
                  
                     Настоящият регламент следва да влезе в сила по спешност предвид свързаните с пандемията от COVID-19 трудности, пред които са изправени някои държави бенефициери при изпълнението на задълженията си.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Чрез дерогация от разпоредбите на член 79, параграф 4 от Регламент за изпълнение (ЕС) 2015/2447 държава — бенефициер по Общата система за преференции, която поради пандемията от COVID-19 изпитва затруднения с изпълнението на задълженията си по членове 70 и 72 от посочения регламент, свързани с изпълнението или със завършването на процеса на регистрация на своите износители в срок до 30 юни 2020 г., може да уведоми за необходимостта от удължаване на преходния период за прилагането на системата REX.
            
            
               2.   Уведомлението по параграф 1 се извършва писмено до Комисията най-късно до 15 юли 2020 г. В него се обяснява защо удължаването на преходния период е необходимо в резултат на пандемията от COVID-19. Уведомлението се придружава от работен план, съдържащ подробна информация за начина, по който изпращащата уведомлението държава възнамерява до 31 декември 2020 г. да започне да прилага изцяло системата REX.
            
            
               3.   Когато уведомлението, подадено съгласно параграф 1, е пълно, преходният период за прилагането на системата REX от съответната държава бенефициер се удължава до 31 декември 2020 г.
            
            
               4.   Комисията публикува на своя уебсайт списък на държавите бенефициери, за които преходният период е бил удължен.
            
            
               5.   До 31 декември 2020 г. компетентните органи на държава бенефициер, чийто преходен период е бил удължен съгласно параграфи 1—4, продължават да издават сертификати за произход, формуляр А, по искане на износителите, които все още не са регистрирани към момента на подаване на заявлението за издаване на сертификата.
            
         
         
            Член 2
            Всяка държава бенефициер, чийто преходен период е бил удължен в съответствие с член 1, представя на Комисията до 30 септември 2020 г. доклад, в който се описва подробно постигнатият напредък в изпълнението на работния план по член 1, параграф 2 и се разглеждат всички необходими коригиращи мерки за спазване на крайния срок от 31 декември 2020 г. за прилагане на системата REX.
         
         
            Член 3
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 5 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 269, 10.10.2013 г., стр. 1.
         
            (2)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
         
            (3)  JOIN (2020) 11 final, Съвместно съобщение до Европейския парламент, Съвета, Европейския икономическия и социален комитет и Комитета на регионите — Съобщение относно действията на ЕС за глобално реагиране на COVID-19.